钦定古今图书集成/明伦汇编/皇极典/第001卷 > 礼记 > 《檀弓上》
## 钦定古今图书集成/明伦汇编/皇极典/第001卷 > 礼记 > 《檀弓上》

事亲有隐而无犯，左右就养无方，服勤至死，致丧三
年。事君有犯而无隐，左右就养有方，服勤至死，方丧
三年。

〈陈注〉饶氏曰：“左右即是方养”，不止饮食之养，言或左或右，无一定之方。子之于亲，不分职守，事事皆当理会，无可推托。有方，言左不得越右，右不得越左，有一定之方。臣之事君，当各尽职守，故曰“有方。”朱氏曰：“亲者仁之所在，故有隐而无犯；君者，义之所在，故有犯而无隐。”　刘氏曰：“父子主恩，犯则为责善而伤恩，故几谏而”不可犯颜。“君臣主义隐”，则是畏威阿容而害义，故匡救其恶，勿欺也而犯之。